Snæfell hafði betur í spennandi Vesturlandsslag Mikil spenna var í loftinu þegar leikur Skallagríms og Snæfells hófst í Íþróttamiðstöðinni í Borgarnesi í gærkvöldi þegar 20. umferð Dominos deildar karla í körfubolta fór fram . Leikurinn fór af stað af krafti og skiptust liðin á að hafa forystu . Heimamenn voru þó ívið betri , komust yfir og héldu forskotinu fram til loka leikhlutans . Staðan að honum loknum 22:15 fyrir Skallagrími . Heimamenn byrjuðu annan leikhluta með látum og þegar fimm mínútur voru til hálfleiks voru þeir komnir fimmtán stigum yfir 35 : 20 . Ingi Þór Steinþórsson þjálfari Snæfells tók leikhlé í þessari stöðu og las sínum mönnum pistillinn . Lestur Inga hafði tilætluð áhrif á sína menn sem náðu að minnka muninn áður en flautað var til hálfleiks . Staðan í hálfleik 39 : 34 . Í þriðja leikhluta dró saman með liðunum . Borgnesingar héldu forystunni framan af leikhlutanum en undir lok hans náðu gestirnir að jafna metin 60 : 60 eftir snarpt áhlaup . Lokaleikhlutinn reyndist síðan æsispennandi . Í upphafi hans náðu Hólmarar að komast yfir og náðu þeir sjö stiga forskoti þegar tæpar þrjár mínútur lifðu eftir af leiknum , 69 : 77 . Skallagrímsmenn bitu í skjaldarrendur eftir leikhlé Pálma Þórs Sævarssonar þjálfara og breytti stöðunni í 78 : 80 þegar tæp mínúta var eftir . Gestirnir héldu í sókn og fengu tvö vítaskot sem hinn stóri og stæðilegi Ryan Amaroso nýtti . Staðan því 78 : 82 . Í næstu sókn átti sér stað umdeilt atvik . Jón Ólafur Jónsson braut á Orra Jónssyni og þar sem Skallagrímsmenn voru komnir í bónus fékk Orri tvö vítaskot . Einhverra hluta vegna fór hins vegar Carlos Medlock á vítalínuna í stað Orra og skoraði Carlos úr fyrra vítinu . Hólmarar áttuðu sig á því að rangur maður væri að taka víti og mótmæltu kröftuglega til dómara leiksins sem dæmdu vítin af heimamönnum og gestunum boltann . Snæfellingar nýttu næstu sókn sína og náðu loks að endingu að tryggja sér sigur því allur vindur virtist úr Borgnesingum eftir hið umdeilda atvik . Lokstaðan 78 : 85 fyrir Snæfelli . Ryan Amaroso var besti leikmaður Snæfells í leiknum og skoraði hann 27 stig og tók 15 fráköst . Jay Threatt var einnig drjúgur með 21 stig . Næstir komu Jón Ólafur Jónsson með 17 stig , Sigurður Þorvaldsson 9 , Hafþór Ingi Gunnarsson 4 , Pálmi Freyr Sigurgeirsson 4 , Sveinn Davíðsson 2 og Stefán Torfason 1 . Hjá Skallagrími var Carlos Medlock langstigahæstur með 31 stig . Páll Axel Vilbergsson kom næstur með 21 stig . Þá skoruðu Sigmar Páll Egilsson 7 stig , Davíð Ásgeirsson 6 , Trausti Eiríksson 5 , Orri Jónsson 3 , Birgir Þór Sverrisson 3 og Hörður Hreiðarsson 2 . Með sigrinum komst Snæfell í 30 stig í Dominos deildinni og er nú við hlið Grindavíkur í toppsæti deildarinnar . Þrátt fyrir tapið er Skallagrímur hins vegar áfram í áttunda sætinu með 14 stig . Bæði lið eiga tvo leiki eftir í deildarkeppninni . Næsti leikur Snæfells er á útivelli gegn Þór Þorlákshöfn fimmtudaginn 14. mars . Sama dag eiga Skallagrímsmenn einnig útileik þegar þeir mæta KR í Vesturbænum .